РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06–2/572-21

28. децембар 2021. године

Б е о г р а д

ЗАПИСНИК

СА 50. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 28. ДЕЦЕМБРА 2021. ГОДИНЕ

Седница је почела у 15,00 часова.

Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

Седници су присуствовали чланови Одбора: Адам Шукало, Бранимир Спасић, Дарко Лакетић, Лука Кебара, Ивана Николић, Мирослав Кондић, Небојша Бакарец, Марина Рагуш и Бранимир Јовановић.

Седници су присуствовали заменици чланова Одбора: Виолета Оцокољић, заменик Верољуба Матића, члана Одбора, Виктор Јевтовић, заменик Драгане Баришић, члана Одбора и Нина Павићевић, заменик Угљеше Марковића, члана Одбора.

Седници нису присуствовали чланови Одбора: Верољуб Матић, Драгана Баришић, Сандра Божић, Ђорђе Милићевић, Угљеша Марковић, Мира Петровић и Шаип Камбери.

На предлог председника, Одбор је једногласно утврдио следећи:

Д н е в н и р е д:

- усвајање записника са 49. седнице Одбора -

1. Разматрање захтева Бранибора Јовичића, заменика члана Републичке изборне комисије, за давање позитивног мишљења за обављање друге јавне функције (21 број:02-2382/21 од 21. децембра 2021. године);

2. Разматрање захтева Сандре Божић, народног посланика, за давање позитивног мишљења за обављање друге јавне функције (21 број 02-2445/21 од 24. децембра 2021. године).

Пре преласка на рад по утврђеном дневном реду, председник Одбора је предложио да се усвоји записник са 49. седнице Одбора. Одбор је једногласно, без примедби, усвојио записник са 49. седнице Одбора.

**Прва тачка дневног реда:** Разматрање захтева Бранибора Јовичића, заменика члана Републичке изборне комисије, за давање позитивног мишљења за обављање друге јавне функције.

Председник Одбора је обавестио чланове и заменике чланова Одбора да је Бранибор Јовичић поднео захтев за давање мишљења да уз вршење функције заменика члана Републичке изборне комисије, обавља и функцију члана Управног одбора Универзитетског клиничког центра Војводине, као представник оснивача, на коју је именован Одлуком Скупштине Аутономне покрајине Војводине.

Дискусије није било.

На предлог председника, Одбор је једногласно дао позитивно мишљење Бранибору Јовичићу, да уз вршење заменика члана Републичке изборне комисије, обавља и функцију члана Управног одбора Универзитетског клиничког центра Војводине.

**Друга тачка дневног реда:** Разматрање захтева Сандре Божић, народног посланика, за давање позитивног мишљења за обављање друге јавне функције.

Председник Одбора је обавестио чланове и заменике чланова Одбора да је Сандра Божић поднела захтев за давање мишљења да уз вршење функције народног посланика обавља и функцију члана Одбора Директората за радијациону и нуклеарну сигурност и безбедност Србије на коју је именована Решењем Владе.

Дискусије није било.

На предлог председника, Одбор је једногласно дао позитивно мишљење Сандри Божић, да уз вршење функције народног посланика обавља и функцију члана Одбора Директората за радијациону и нуклеарну сигурност и безбедност Србије.

\* \* \*

Седница је завршена у 15,08 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић